ดีเอสไอสั่งไม่ฟ้อง ทักษิณซุกหุ้นชินฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ดีเอสไอสั่งไม่ฟ้องคดีซุกหุ้นชินคอร์ปผ่านคนใกล้ชิดและบริษัท แอมเพิลริช
นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) เปิดเผยว่า คณะพนักงานสืบสวนสอบสวนคดีมีความเห็นสั่งไม่ฟ้อง พ.ต.ท.ทักษิณ ชินวัตร และคุณหญิงพจมาน ดามาพงศ์ ตามที่คณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวหาว่าทั้งสองคนรายงานข้อมูลการถือครองหุ้นบริษัทต่อ ก.ล.ต.เป็นเท็จ
เนื่องจากเมื่อวันที่ 1 ก.ย. 2543 ผู้ต้องหาทั้งสองได้โอนหุ้นบริษัท ชินคอร์ปอเรชั่น ที่ถือครองอยู่ทั้งหมดไปให้บุคคลในครอบครัว และบริษัท แอมเพิลริช อินเวสต์เมนท์ โดยได้รายงานต่อ ก.ล.ต.ว่ามีหุ้นชินคอร์ปคงเหลือศูนย์หุ้น ซึ่ง ก.ล.ต.มีความเห็นว่าเป็นการรายงานเท็จ จึงได้กล่าวโทษว่าเป็นความผิดตาม พ.ร.บ.หลักทรัพย์และตลาดหลักทรัพย์ พ.ศ. 2553 ตามมาตรา 246 ต้องระวางโทษตามมาตรา 298 
นายธาริต กล่าวว่า ศาลฎีกาแผนกคดีอาญาของผู้ดำรงตำแหน่งทางการเมือง เมื่อวันที่ 26 ก.พ. 2553 มีคำพิพากษาว่าหุ้นชินคอร์ปที่บุคคลในครอบครัวและบริษัท แอมเพิลริช ถือครองนั้น เป็นการถือแทนผู้ต้องหาทั้งสอง จึงถือได้ว่าผู้ต้องหาทั้งสองไม่มีการถือครองหุ้นเพิ่มขึ้นหรือลดลงแต่อย่างใด
จึงถือว่าไม่มีการเปลี่ยนแปลงเพิ่มขึ้นหรือลดลง จำนวนทุก 5% ของจำนวนหลักทรัพย์ที่จำหน่ายได้แล้วทั้งหมดของกิจการนั้น 
ผู้ต้องหาทั้งสองจึงไม่มีหน้าที่ต้องรายงานตามแบบ 2462 และการรายงานเท็จหรือรายงานไม่ถูกต้องต่อ ก.ล.ต. 
ทั้งนี้ ประเด็นที่สั่งไม่ฟ้องดังกล่าว ไม่เกี่ยวข้องกับในส่วนที่ ก.ล.ต.ได้มีการกล่าวโทษผู้ต้องหาทั้งสองอีก 2 ประเด็น ว่าได้กระทำผิดตาม พ.ร.บ. หลักทรัพย์และตลาดหลักทรัพย์ พ.ศ. 2535 ตามมาตรา 246 และมาตรา 247 ซึ่งขณะนี้คดีอยู่ระหว่างการสอบสวนรวบรวมพยาน หลักฐานของคณะพนักงานสืบสวนสอบสวนคดีพิเศษ หากได้ข้อเท็จจริงประการใดก็จะเสนอพนักงานอัยการต่อไป
“การพิจารณาความเห็นดังกล่าวได้ดำเนินการในรูปของคณะพนักงานสอบสวนและมีพนักงานอัยการ เข้าร่วมเป็นที่ปรึกษาด้วย และมีความเห็นในแนวทางเดียวกันเป็นเอกฉันท์ ที่เห็นควรสั่งไม่ฟ้องซึ่งอธิบดีกรมสอบสวนคดีพิเศษ ก็ได้มีคำสั่งเห็นด้วย” นายธาริต ระบุ